Naturvejleder Klaus Godiksen bruger dette forår på at gå på jagt. Mågejagt. Havfuglen, som de fleste af os kender er normalt fredet, men den har skiftet holme og strandenge, som er dens naturlige miljø, ud med byparker og tage på Aalborgs bygninger, som er gode og sikre steder at bo. Men mågekolonier er problematiske at have i byen og derfor søger Aalborg Kommune flere gange om året om tilladelse til at regulere bestanden - altså skyde fugle. Den tilladelse fik man i sidste uge, og straks derefter begyndt Klaus Godiksen at skyde fugle. Reportagen fra jagten sendte vi tirsdag og du kan også se den herover. Inden da havde vi lagt et klip fra jagtreportagen på Facebook, og lynhurtigt kom der gang i debatten. For er det egentlig okay at skyde dyr, der ikke har gjort andet end at slå sig ned et sted, mange mennesker ikke synes om? Meningerne var delte. - Synes ærlig talt at det er noget svinderi og dyremishandling! Mennesker glemmer at dyrene var på jorden længe før befolkningen! Så hvis der bliver for mange mennesker, så skal de ogs skydes?! Ej stop dog! Stakkels dyr, skriver Camilla Sund, der er en af debatørerne. Hun bliver dog udfordret af blandt andet Carsten Dyrhave Jensen, der skriver: - Det vil sige, at rottebekæmpelse også er en dødssynd i dine øjne?En del vildt bliver også bortskudt for at regulere bestanden. En lang række brugere bifalder da også initiativet. Flere foreslår steder, Klaus Godiksen kunne fortsætte jagten mens en enkelt foreslår ham at bruge et kraftigere våben end den salonriffel han går rundt med. Du kan se hele debatten på vores Facebook-side og så kan du komme med din mening herunder. Er det okay at skyde Aalborgs måger?
Aalborg Kommune lægger en dæmper på byens mågeplage ved at skyde de skrigende fugle. Den fremgangsmåde har skabt debat på Facebook. Hvad mener du? Deltag i afstemning.